b'\n_START_ARTICLE_\nFrederick Valentichin katoamistapaus\n_START_PARAGRAPH_\nFrederick Valentich oli australialainen lent\xc3\xa4j\xc3\xa4, joka katosi selitt\xc3\xa4m\xc3\xa4tt\xc3\xb6m\xc3\xa4sti kesken lennon 21. lokakuuta 1978. Ennen katoamistaan Valentich kuvaili lennonjohdolle n\xc3\xa4kem\xc3\xa4\xc3\xa4ns\xc3\xa4 outoa lent\xc3\xa4v\xc3\xa4\xc3\xa4 alusta, mink\xc3\xa4 johdosta tapaus ker\xc3\xa4si paljon median\xc3\xa4kyvyytt\xc3\xa4 ja siit\xc3\xa4 tuli suosittu UFO-harrastajien puheenaihe._NEWLINE_Valentichista tai h\xc3\xa4nen lentokoneestaan ei l\xc3\xb6ydetty etsinn\xc3\xb6iss\xc3\xa4 mit\xc3\xa4\xc3\xa4n j\xc3\xa4lki\xc3\xa4. Australian liikenneministeri\xc3\xb6n johtamissa tutkimuksissa p\xc3\xa4\xc3\xa4dyttiin tuloksen, ett\xc3\xa4 katoamisen syyt\xc3\xa4 ei voida selvitt\xc3\xa4\xc3\xa4 ja lent\xc3\xa4j\xc3\xa4n oletetaan kuolleen.\n_START_SECTION_\nViimeinen lento ja h\xc3\xa4vi\xc3\xa4minen\n_START_PARAGRAPH_\n20-vuotias Valentich katosi yksinlennolla Bassinsalmen yll\xc3\xa4. H\xc3\xa4nell\xc3\xa4 oli takanaan 150 lentotunnin kokemus. Matka oli tarkoitus tehd\xc3\xa4 Moorabbinin lentokent\xc3\xa4lt\xc3\xa4 Melbournesta King Islandin kent\xc3\xa4lle Tasmaniaan ja takaisin. Lento tapahtui vuokratulla Cessna 182-L -pienkoneella, jonka rekisteritunnus oli VH-DSJ. N\xc3\xa4kyvyys oli hyv\xc3\xa4 ja tuuli heikkoa._NEWLINE_Valentich antoi lentosuunnitelman kent\xc3\xa4n henkil\xc3\xb6kunnalle kello 17.23 ja kertoi ottavansa King Islandilta mukaan yst\xc3\xa4vi\xc3\xa4, joille h\xc3\xa4n varasi koneeseen nelj\xc3\xa4 pelastusliivi\xc3\xa4. Kone nousi Moorabbinista kello 18.19. H\xc3\xa4n otti yhteyden Melbournen lennonjohtoyksikk\xc3\xb6\xc3\xb6n ja ilmoitti my\xc3\xb6hemmin saavuttaneensa Cape Otwayn (38\xc2\xb051\xe2\x80\xb200\xe2\x80\xb3S, 143\xc2\xb031\xe2\x80\xb200\xe2\x80\xb3E ) kello 19, mutta mist\xc3\xa4\xc3\xa4n ep\xc3\xa4tavallisesta ennen sit\xc3\xa4 h\xc3\xa4n ei maininnut. Silminn\xc3\xa4kij\xc3\xa4t Apollo Bayn kyl\xc3\xa4ss\xc3\xa4 kertovat n\xc3\xa4hneens\xc3\xa4 h\xc3\xa4nen lentokoneensa, ja rannikolla y\xc3\xb6pyneet kalastajat vahvistavat h\xc3\xa4nen k\xc3\xa4\xc3\xa4ntyneen merelle tavallisen lentoreitin kohdalta.\n_START_SECTION_\nOuto lent\xc3\xa4v\xc3\xa4 alus\n_START_PARAGRAPH_\n19.06 Valentich otti yhteyden lennonjohtoon ja kysyi tietoa muista h\xc3\xa4nen lentokorkeudellaan (alle 5\xc2\xa0000 jalkaa eli noin 1\xc2\xa0500 metri\xc3\xa4) olevista lentokoneista. Lennonjohdon Steve Robey ilmoitti , ettei muuta liikennett\xc3\xa4 pit\xc3\xa4isi olla. T\xc3\xa4h\xc3\xa4n Valentich vastasi ilmoittamalla n\xc3\xa4kev\xc3\xa4ns\xc3\xa4 suuren tuntemattoman aluksen, joka n\xc3\xa4ytti olevan nelj\xc3\xa4n kirkkaan laskeutumisvalon valaisema. H\xc3\xa4n ei osannut m\xc3\xa4\xc3\xa4ritt\xc3\xa4\xc3\xa4 sen tyyppi\xc3\xa4, mutta sanoi aluksen ylitt\xc3\xa4neen h\xc3\xa4net noin 300 metrin et\xc3\xa4isyydelt\xc3\xa4 suurella nopeudella. T\xc3\xa4m\xc3\xa4n j\xc3\xa4lkeen Valentich ilmoitti aluksen l\xc3\xa4hestyv\xc3\xa4n h\xc3\xa4nt\xc3\xa4 j\xc3\xa4lleen id\xc3\xa4st\xc3\xa4, ja ep\xc3\xa4ili toisen lent\xc3\xa4j\xc3\xa4n tarkoituksellisesti h\xc3\xa4rn\xc3\xa4\xc3\xa4v\xc3\xa4n h\xc3\xa4nt\xc3\xa4._NEWLINE_Kello 19.09 Robey pyysi Valentichia vahvistamaan korkeutensa ja sen, ettei ollut kyennyt tunnistamaan alusta. H\xc3\xa4n vastasi korkeudekseen 4\xc2\xa0500 jalkaa ja kuvaili alusta: se oli pitk\xc3\xa4, mutta liikkui niin nopeasti, ettei sit\xc3\xa4 voinut kuvailla tarkemmin. H\xc3\xa4n piti 30 sekunnin tauon, jonka aikana Robey pyysi arviota aluksen koosta. Valentich vastasi, ett\xc3\xa4 alus \xe2\x80\x9dkiersi h\xc3\xa4nen yl\xc3\xa4puolellaan\xe2\x80\x9d ja ett\xc3\xa4 siin\xc3\xa4 oli kiilt\xc3\xa4v\xc3\xa4 metallipinta ja vihre\xc3\xa4 valo. 28 sekunnin hiljaisuuden j\xc3\xa4lkeen h\xc3\xa4n ilmoitti aluksen kadonneen. Hetken kuluttua Valentich pohti olisiko alus h\xc3\xa4nt\xc3\xa4 seuraava armeijan lentokone._NEWLINE_Robey yritti kysell\xc3\xa4 lis\xc3\xa4\xc3\xa4 tietoa tunnistamattomasta aluksesta ja sen sijainnista, ja Valentich vastasi sen l\xc3\xa4hestyv\xc3\xa4n h\xc3\xa4nt\xc3\xa4 uudestaan lounaasta. Kello 19.12 Valentich ilmoitti ongelmista koneen moottorissa ja sanoi jatkavansa King Islandille. Sitten h\xc3\xa4n mainitsi \xe2\x80\x9dsen oudon lentokoneen\xe2\x80\x9d leijuvan taas yl\xc3\xa4puolellaan. Lyhyen hiljaisuuden j\xc3\xa4lkeen h\xc3\xa4n totesi: \xe2\x80\x9dSe leijuu, eik\xc3\xa4 se ole lentokone.\xe2\x80\x9d T\xc3\xa4t\xc3\xa4 seurasi 17 sekuntia tunnistamattomia signaaleja, joita on kuvailtu \xe2\x80\x9draapiviksi metallisiksi \xc3\xa4\xc3\xa4niksi\xe2\x80\x9d. N\xc3\xa4iden \xc3\xa4\xc3\xa4nten j\xc3\xa4lkeen kaikki yhteydet koneeseen katkesivat.\n_START_SECTION_\nEtsint\xc3\xa4operaatio\n_START_PARAGRAPH_\nH\xc3\xa4lytys annettiin kello 19.12. Lentokoneen etsiminen maalta, merest\xc3\xa4 ja ilmasta aloitettiin, kun Valentich ei ollut saapunut King Islandiin 19.33 menness\xc3\xa4. Kaksi Australian ilmavoimien P-3 Orion -meritiedustelukonetta lensi alueella viikon ajan. Etsint\xc3\xa4yritykset lopetettiin 25. lokakuuta._NEWLINE_Lentokone oli suunniteltu pysym\xc3\xa4\xc3\xa4n pinnalla usean minuutin ajan, ja se sis\xc3\xa4lsi nelj\xc3\xa4n pelastusliivin lis\xc3\xa4ksi h\xc3\xa4t\xc3\xa4l\xc3\xa4hettimen. Koneesta ei kuitenkaan l\xc3\xb6ydetty etsinn\xc3\xb6iss\xc3\xa4 mit\xc3\xa4\xc3\xa4n j\xc3\xa4lki\xc3\xa4. Merest\xc3\xa4 paikannettiin polttoainel\xc3\xa4ikk\xc3\xa4 Valentichin viimeisen sijainnin suunnalta, mutta se ei n\xc3\xa4ytteen perusteella ollut lentokoneessa k\xc3\xa4ytetty\xc3\xa4 polttoainetta.\n_START_SECTION_\nVirallinen selvitys\n_START_PARAGRAPH_\nAustralian liikenneministeri\xc3\xb6 k\xc3\xa4ynnisti tutkimukset turman selvitt\xc3\xa4miseksi. Kahden viikon tutkimusten aikana syyt\xc3\xa4 tapahtumalle ei l\xc3\xb6ydetty. Johtop\xc3\xa4\xc3\xa4t\xc3\xb6ksin\xc3\xa4 oli, ettei tapahtumaa voida selvitt\xc3\xa4\xc3\xa4 ja ett\xc3\xa4 Valentichin oletetaan kuolleen. Lopullinen yhteenveto tutkimuksista julkaistiin 27. huhtikuuta 1982. Se sis\xc3\xa4lsi kaiken dokumentoidun radioliikenteen lennonjohdon ja Valentichin v\xc3\xa4lill\xc3\xa4.\n_START_SECTION_\nSelitt\xc3\xa4m\xc3\xa4tt\xc3\xb6m\xc3\xa4t \xc3\xa4\xc3\xa4net\n_START_PARAGRAPH_\nValentichin radiol\xc3\xa4hetys loppui 17 sekuntia kest\xc3\xa4neeseen selitt\xc3\xa4m\xc3\xa4tt\xc3\xb6m\xc3\xa4\xc3\xa4n signaaliin, jota on kuvailtu \xe2\x80\x9draapiviksi metallisiksi \xc3\xa4\xc3\xa4niksi\xe2\x80\x9d. \xc3\x84\xc3\xa4nten merkitys ei ole selvinnyt. Tutkijat Paul Norman ja John W. Auchettl saivat kopiot alkuper\xc3\xa4isist\xc3\xa4 radioliikennenauhoista ensin viranomaisilta ja my\xc3\xb6hemmin Valentichin is\xc3\xa4lt\xc3\xa4. Auchettl tutkitutti nauhan melbournelaisessa RMIT-yliopistossa, ja Norman vei kopion Yhdysvaltoihin ansioutuneelle ufologian harrastajalle tohtori Richard F. Hainesille, joka oli ty\xc3\xb6skennellyt NASA:n Ames-tutkimuskeskuksessa ja toimi nyt psykologian apulaisprofessorina San Josen yliopistossa. Haines kuvaili \xc3\xa4\xc3\xa4nten olevan \xe2\x80\x9dkolmekymment\xc3\xa4kuusi erillist\xc3\xa4 purkausta, joilla jokaisella oli suhteellisen selv\xc3\xa4 alku- ja loppupulssi\xe2\x80\x9d, ja totesi ettei niiden ajoituksessa tai taajuudessa ollut selv\xc3\xa4\xc3\xa4 kaavaa.\n_START_SECTION_\nRoy Manifoldin valokuvat\n_START_PARAGRAPH_\nHieman ennen Valentichin viimeisi\xc3\xa4 radioviestej\xc3\xa4 putkimies Roy Manifold oli sattunut rannalle kuvaamaan kameransa sarjakuvaustoiminnolla kuvasarjan meren ylle laskeutuvasta auringosta. Manifoldin mukaan kuvat oli otettu noin 18.47 eli 20 minuuttia ennen Valentichin havainnoista kertovia viestej\xc3\xa4. Ufologit ovat tulkinneet kuvissa n\xc3\xa4kyv\xc3\xa4n ilmi\xc3\xb6n olevan Cape Otwayn majakan l\xc3\xa4hell\xc3\xa4 vedest\xc3\xa4 nouseva pilven ymp\xc3\xa4r\xc3\xb6iv\xc3\xa4 esine ja esitt\xc3\xa4neet sen liikkumisnopeudeksi kuvien v\xc3\xa4liajan ja pilvien liikkeen perusteella noin 320\xc2\xa0km/h. Skeptikkojen mielest\xc3\xa4 kuvassa on pelkk\xc3\xa4 sumupilvi.\n_START_SECTION_\nSilminn\xc3\xa4kij\xc3\xb6iden havainnot\n_START_PARAGRAPH_\nKatoamistapauksen tultua julkisuuteen useat ihmiset v\xc3\xa4ittiv\xc3\xa4t huomanneensa alueella ep\xc3\xa4tavallisia ilmi\xc3\xb6it\xc3\xa4. Ufologien mukaan silminn\xc3\xa4kij\xc3\xa4havaintojen joukossa oli kertomuksia pitk\xc3\xa4hk\xc3\xb6ist\xc3\xa4 lent\xc3\xa4vist\xc3\xa4 esineist\xc3\xa4 ja yhteens\xc3\xa4 20 ihmisen maininta \xe2\x80\x9dep\xc3\xa4s\xc3\xa4\xc3\xa4nn\xc3\xb6llisesti liikkuneesta vihre\xc3\xa4st\xc3\xa4 valosta taivaalla\xe2\x80\x9d. Er\xc3\xa4s noin 2\xc2\xa0km Apollo Baysta l\xc3\xa4nteen sijainnut silminn\xc3\xa4kij\xc3\xa4 sanoi n\xc3\xa4hneens\xc3\xa4 Valentichin koneen jyrk\xc3\xa4ss\xc3\xa4 laskussa samalla kun vihre\xc3\xa4 valo leijui tiukasti sen yl\xc3\xa4puolella._NEWLINE_Ufologien mukaan n\xc3\xa4m\xc3\xa4 kertomukset ovat erityisen merkitt\xc3\xa4vi\xc3\xa4, koska haastattelut oli tehty vuosia ennen vihre\xc3\xa4n valon mainitsevien t\xc3\xa4ydellisten radiolokien julkaisua vuonna 1982.\n_START_SECTION_\nYliluonnolliset\n_START_PARAGRAPH_\nYliluonnollisina selityksen\xc3\xa4 tapahtumalle on ehdotettu maan ulkopuolelta tulleen tunnistamattoman lent\xc3\xa4v\xc3\xa4n esineen suorittamaa sieppaus- tai tuhoamisoperaatiota.'